"הניחו לי למות, לפני שאתעורר" - זה שמה של יצירה לקלרינט ללא ליווי מאת האיטלקי סלווטורה שארינו, מ-1982, וזה היה גם המוטו של הרסיטל בנגינת גלעד הראל: קונצרט שלם ובו רק קלרינט, עוד ועוד קלרינט. פעם אחת בליווי אלקטרוניקה חיה, ביצירה החדשה בבכורה "דיאבולוס אקס מכינה" מאת ארי בן שבתאי ובהשתתפותו; פעם אחת בדואט עם עוד קלרינט אחד - ביצירה "היוקו" של אליוט קרטר (מ-2001). אבל חוץ מזה: רק צלילי קלרינט נשמעו באולם רן ברון בקונסרבטוריון התל-אביבי, אולם שמיועד לקונצרטים של מוזיקה חדישה כמו זה.
האמת היא, ש"רק צלילי קלרינט" אינו תיאור נאמן למה שהתחולל באולם; כי יצירות עכשוויות לכלי סולו מלודיים רבים, כמו שנשמע כבר ביצירה של שארינו שעמה פתח הראל את הרסיטל, מבקשות צלילים נוספים - וזאת הודגם שוב ושוב לאורך הערב. בטכניקה מיוחדת של שירה לתוך הכלי במרוצת הנגינה, או תוך מגע מיוחד, הפיק הראל עוד צלילים יחד עם נגינתו: מירווחים ואפילו אקורדים, גרגורים, שריקות; וכך נפרשה קשת הביטוי הרחבה של הכלי, והטכניקה המשובחת של המנגן עליו.
לא שהקלרינט, דווקא הקלרינט, זקוק להרחבת אמצעי הביטוי שלו. מהצליל הנמוך, העצי, החושני, בתחתית המנעד שלו, ועד צוויחותיו מקפיאות הדם ברגיסטר העליון, הקלרינט עשיר כקול האנושי: זאת אפשר היה לשמוע, למשל, ביצירה "פנטזיה קטנה" (2004) של מנחם ויזנברג: יצירה שסיפרה סיפור במוזיקה ישירה רגשית, מדברת בפשטות וביופי רב, בלי אפקטים והשתעשעויות. כמוה גם הדואט של אליוט קרטר, אליו צירף הראל את תלמידתו נעם כרמון לנגינה משותפת מלאת קסם; וכמוה במידה רבה גם "קלייר" של פרנקו דונטוני (1980): וירטואוזיות עוצרת נשימה, שגילתה את יכולותיו הפנומנאליות של גלעד הראל בנגינת הכלי שלו. וירטואוז אמיתי שהראה כמה תענוג טמון בעצם השליטה בכלי, וכמה כישרון ויצירתיות נחוצים לכך.
הראל הגיש איפוא פנורמה שלמה של מוזיקה עכשווית לכלי שלו, ישראלית ובינלאומית. תכנית נדירה, שכמוה נדמה שרק הפרוייקט העכשווי של אנסמבל מיתר, שבמסגרתו מתקיים הרסיטל, ושל הקונסרבטוריון שמארח אותו, מסוגלים להרים. הומור ביצירה של יונתן קרן ובסונטה מוקדמת של ג'ון קייג', המצאתיות במוזיקה של בן שבתאי, מבט מברקי מפתיע ביצירה הקצרצרה "יהודונאצים" של אראל פז, על רקע הנאום של הפילוסוף ישעיהו לייבוביץ שמשתמש בביטוי זה; ואפילו בולז, למרות הניג'וס האינסופי שלו ביצירה "מרחבים" (Domaines) שלקחה עצמה כה ברצינות: כל אלה עניינו, ריתקו, הפליאו, הצחיקו - בניצוחו של הראל, שיודע לנגן קלרינט.